
1
Základné údaje

1.1 Číslo podľa štátneho zoznamu, ak je pridelené

Prírodná pamiatka Zlatá brázda je evidovaná v štátnom zozname osobitne chránených častí prírody a krajiny pod číslom 724.

1.2 Príslušnosť k európskej sústave chránených území a územiam medzinárodného významu

Územie je súčasťou európskej sústavy chránených území Natura 2000. Výnosom Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“), bolo zaradené ako súčasť navrhovaného územia európskeho významu pod označením SKUEV0105 Spišskopodhradské travertíny (pôvodný názov – Travertíny pri Spišskom Podhradí). Rozhodnutím Komisie 2008/218/ES z 25. januára 2008 bol podľa smernice Rady 92/43/EHS z 21. mája 1992tc "z 21. mája 1992" o ochrane biotopov, voľne žijúcich živočíchov tc "o ochrane biotopov, voľne žijúcich živočíchov "a rastlín (ďalej len „smernica o biotopoch“) prijatý zoznam lokalít európskeho významu v alpskom biogeografickom regióne, ktorého súčasťou je aj predmetné územie. Nakoľko predmetné územie európskeho významu pozostáva z 9 samostatných polygónov, bude každý z nich vyhlasovaný a riešený ako samostatné chránené územie.

Územie nie je prekryté so žiadnym existujúcim chráneným vtáčím územím. Územie je v ochrannom pásme lokality svetového dedičstva UNESCO Levoča, Spišský hrad a pamiatky okolia.
1.3 Kategória a názov územia

Kategória: prírodná pamiatka (PP)
Názov územia: Zlatá brázda

Názov bol štandardizovaný rozhodnutím Úradu geodézie, kartografie a katastra Slovenskej republiky č. P-5255/2004 z 23.12.2004.

1.4 Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu

Územie bolo vyhlásené nariadením a uznesením plenárneho zasadnutia Okresného národného výboru v Spišskej Novej Vsi č. 83 zo dňa 15. 3. 1990 s účinnosťou od 1. 4. 1990. Územie má na základe vyhlášky Krajského úradu životného prostredia v  Košiciach č. 7/2004 z 22. 9. 2004, s účinnosťou od 1. 10. 2004, platný 4. stupeň ochrany.

1.5 Celková výmera chráneného územia a jeho ochranného pásma

Celková výmera prírodnej pamiatky je 1,6160 hektára. Ochranné pásmo prírodnej pamiatky sa osobitne nevymedzuje. Je ním v zmysle § 17 ods. 8 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) územie do vzdialenosti 60 m smerom von od hranice PP a platí v ňom tretí stupeň ochrany.
1.6 Súčasný stav predmetu ochrany

1.6.1 Prírodné pomery

Prírodná pamiatka Zlatá brázda sa nachádza v Prešovskom kraji, v okrese Levoča.
Chránené územie sa nachádza v geomorfologickom celku Hornádska kotlina a jej podcelku Medvedie chrbty, v nadmorskej výške 467 – 487 m n. m..
Geologický podklad tvoria kvartérne travertíny na paleogéne vnútorných Karpát, tvorenom pieskovcami, vápnitými ílovcami – flyši (hutianske a zuberské súvrstvie). Travertínová kopa Zlatá brázda vznikla ako kopy Dreveníka, Ostrej hory a Spišského hradu na severojužnej tektonickej línii, spojením dvoch malých, hladko modelovaných kôp pravidelného tvaru, ktoré vznikli ako produkty parazitických prameňov po zániku hlavných výverov Dreveníka na jeho západnom úpätí.
Z hľadiska základných morfoštruktúr leží územie na vrásovoblokovej fatransko-tatranskej morfoštruktúre, v negatívnej morfoštruktúre (priekopové prepadliny a morfologické depresie kotlín). Z hľadiska typu erózno-denudačného tvorí reliéf tohto územia reliéf kotlinových pahorkatín. Z hľadiska morfologicko-morfometrických typov leží územie v mierne členitej pahorkatine.

Územie sa nachádza v mierne teplej oblasti a jej mierne teplom, mierne vlhkom dolinovom/kotlinovom okrsku so studenou zimou, charakterizovanom priemerným počtom letných dní (s denným maximom teploty vzduchu ≥ 25 °C) za rok menej ako 50, s teplotami v januári do -5 °C a v júli nad 16 °C.

Územie sa nachádza v oblasti s výskytom kambizemí modálnych a kultizemných nasýtených, sprievodných kambizemí pseudoglejových, zo zvetralín pieskovcovo-ílovcových hornín (flyš). Samotná travertínová kopa je pokrytá pôdami typu terra rosa. Pôdy sú hlinité až ílovito-hlinité, neskeletnaté až slabo kamenité (0 – 20 %), s vlhkým vlhkostným režimom.
Územie leží v povodí Hornádu, odvodňované je potokom Margecianka, ktorý je prítokom potoka Branisko, ústiaceho do Hornádu.

Flóra

Podľa fytogeografického členenia Slovenska patrí územie do oblasti západokarpatskej flóry (Carpaticum occidentale), v ktorej leží v obvode flóry vnútrokarpatských kotlín (Intercarpaticum) a jeho fytogeografickom okrese Podtatranské kotliny, podokres Spišské kotliny. Z hľadiska fytogeograficko-vegetačného členenia patrí územie do ihličnatej zóny, okresu Hornádska kotlina.

Potenciálne by vegetáciu územia tvorili karpatské dubovo-hrabové lesy. Súčasnú vegetáciu tvoria biotopy európskeho významu Tr1 Suchomilné travinno-bylinné a krovinové porasty na vápnitom substráte (6210), Lk1 Nížinné a podhorské kosné lúky (6510) a biotop národného významu Sk7 Sekundárne sutinové a skalné biotopy. Z ďalších biotopov sa tu vyskytujú aj Kr7 Trnkové a lieskové kroviny.
Lokalita predstavuje plochu teplomilných spoločenstiev s ojedinelým výskytom mnohých druhov rastlín, ktoré sa dlhodobou hospodárskou činnosťou človeka vytvorili a udržali na travertínových lokalitách vo východnej časti Hornádskej kotliny. Z európsky významných druhov rastlín sa tu vyskytuje poniklec slovenský (Pulsatilla slavica) a poniklec prostredný (Pulsatilla subslavica), z druhov národného významu tarica horská Brymova (Alyssum montanum ssp. brymii), kavyľ pôvabný (Stipa pulcherrima), popolavec oranžový (Tephroseris aurantiaca), prilbica jedhojová (Aconitum anthora), hadomor purpurový (Scorzonera purpurea). Z ďalších vzácnych, významných a ohrozených druhov sú to kozinec dánsky (Astragalus danicus), astra spišská (Aster amelloides), kavyľ Ivanov (Stipa joannis), veternica lesná (Anemone sylvestris), orlíček obyčajný (Aquilegia vulgaris), plamienok rovný (Clematis recta), kruštík širokolistý (Epipactis helleborine), kručinka farbiarska poľná (Genista tinctoria ssp. campestris), horec krížatý (Gentiana cruciata), horček horký pravý (Gentianella amarella ssp. amarella), horček žltkastý karpatský (Gentiana lutescens ssp. carpatica), pahorec brvitý (Gentianopsis ciliata), margaréta panónska (Leucanthemum margaritae), ľan žltý (Linum flavum), ľan rakúsky (Linum austriacum), chlpánik vrcholíkatý (Pilosella cymosa), silenka donská Sillingerova (Silene donetzica ssp. sillingerii), tavoľník prostredný (Spiraea media), svíb južný (Swida australis), fialka skalná (Viola rupestris), silenka uškatá (Silene otites).

Územie je súčasťou rozsiahleho koridoru bioty na rozhraní Hornádskej kotliny a Levočských vrchov, ktorým recentne prenikajú do vnútra Karpát panónske prvky.

Fauna

Územie spadá do priestoru zoogeografickej provincie Karpaty, oblasti Západné Karpaty a ich vonkajšieho obvodu. Z hľadiska živočíšnych regiónov je zoogeografické členenie územia do vonkajšieho obvodu oblasti Západných Karpát a jeho podtatranského okrsku. Zoogeografické členenie sa delí na dva biocykly. V terestrickom biocykle patrí chránené územie do podkarpatského úseku provincie listnatých lesov, v limnickom biocykle patrí do slanskej časti potiského okresu severopontického úseku pontokaspickej provincie.

V území sa vyskytujú z motýľov druhy národného významu jasoň chochlačkový (Parnassius mnemosyne), vidlochvost ovocný (Iphiclides podalirius), z mäkkýšov slimák žltkastý (Helix lutescens), z chrobákov májka obyčajná (Meloe proscarabeus). Z ďalších významných druhov bezstavovcov sa vyskytuje pavúk križiak pásavý (Argiope bruennichi).
Z obojživelníkov sa vyskytuje druh národného významu ropucha obyčajná (Bufo bufo), z plazov druhy národného významu jašterica obyčajná (Lacerta agilis), slepúch lámavý (Anguis fragilis), užovka hladká (Coronella austriaca).
Z európsky významných druhov vtákov sa vyskytujú chrapkáč poľný (Crex crex), strakoš červenochrbtý (Lanius collurio).
Z dravcov tu lovia druhy národného významu jastrab krahulec (Accipiter nisus), myšiak hôrny (Buteo buteo) a sokol myšiar (Falco tinnunculus), významný je výskyt druhov národného významu pŕhľaviar čiernohlavý (Saxicola rubicola), hrdlička poľná (Streptopelia turtur), prepelica poľná (Coturnix coturnix) a jarabica poľná (Perdix perdix).
Z cicavcov sa z druhov národného významu kuna lesná (Martes martes), jež bledý (Erinaceus concolor), piskor obyčajný (Sorex araneus), bielozúbka bielobruchá (Crocidura leucodon), lasica obyčajná (Mustela nivalis), hranostaj čiernochvostý (Mustela erminea).

1.6.2 Stručný opis predmetu ochrany

Lokalita Zlatá brázda predstavuje morfologicky výraznú travertínovú kopu, jednu z mladších v systéme travertínových kôp v okolí Spišského Podhradia, s komplexom biotopov teplomilnej a mezofilnej lúčnej vegetácie na travertínoch Hornádskej kotliny. Územie je súčasťou rozsiahleho reálneho koridoru bioty na rozhraní Hornádskej kotliny a Levočských vrchov, ktorým recentne prenikajú do vnútra Karpát panónske prvky.

Predmetom ochrany chráneného územia sú biotopy európskeho významu uvedené v tabuľke č. 1 a biotopy druhov európskeho významu poniklec slovenský (Pulsatilla slavica) a poniklec prostredný (Pulsatilla subslavica).
Tab. č. 1 Biotopy európskeho významu
	Biotopy európskeho významu

	Kód biotopu
	Kód Natura
	Názov biotopu

	Tr1
	6210
	Suchomilné travinno-bylinné a krovinové porasty na vápnitom podloží

	Lk1
	6510
	Nížinné a podhorské kosné lúky


1.6.3 Hodnotenie stavu predmetu ochrany, stanovenie priorít ochrany

Pre biotopy a druhy európskeho významu sa uvádza stručné slovné hodnotenie ich stavu v území prírodnej pamiatky Zlatá brázda, ktoré vychádza z terénneho poznania lokality. Pre nelesné biotopy a druhy európskeho významu boli vypracované aj hodnotiace tabuľky priaznivého stavu zachovania podľa publikácie Polák, P., Saxa, A. (2005): Priaznivý stav biotopov a druhov európskeho významu.
V nasledujúcich tabuľkách je hodnotenie biotopov a druhov európskeho významu. Hodnotenie stavu predmetu ochrany je základným rámcom pre stanovenie cieľov starostlivosti.
Tab. č. 2 Hodnotenie stavu biotopov európskeho významu v celom SKUEV0105 Spišskopodhradské travertíny
	Kód biotopu
	Reprezen-tatívnosť biotopu v území
	Relatívna rozloha biotopu v území
	Zachovalosť biotopu v území
	Stav biotopu
	Stav biotopu v rámci bioregiónu
	Bioregión
	Cieľ ochrany v rámci územia
	Priorita

	6210
	A
	C
	B
	B
	U1
	Alpský
	Nutné zlepšenie stavu v území
	Stredná

	6510
	C
	C
	C
	C
	FV
	Alpský
	Nutné udržanie stavu v území
	Nízka


Tab. č. 3 Hodnotenie stavu druhov európskeho významu v celom SKUEV0105 Spišskopodhradské travertíny
	Bioregión
	Druh
	Relatívna početnosť v území 
	Zachovalosť populácie v území 
	Stav izolovanosti populácie v území 
	Celkový stav populácie v území 
	Stav druhu na úrovní biogeografického regiónu
	Cieľ ochrany v rámci územia
	Priorita

	Alpský
	Pulsatilla slavica
	A
	A
	C
	A
	U1
	Nutné udržanie stavu v území
	Stredná

	Alpský
	Pulsatilla subslavica
	B
	A
	C
	A
	U1
	Nutné udržanie stavu v území
	Stredná


Vysvetlivky k tabuľkám:

priaznivý stav: A – výborný, B – dobrý, nepriaznivý stav: C – narušený, D – nevyhovujúci

FV – priaznivý, nepriaznivý: U1 – nevyhovujúci, U2 – zlý (Polák, Saxa, 2005)
Hodnotenie v tabuľkách je spracované pre celé územie SKUEV0105 Spišskopodhradské travertíny, preto sa môže líšiť od hodnotenia v lokalite Zlatá brázda.

Hodnotenie stavu biotopov európskeho významu:
6210 – Suchomilné travinno-bylinné a krovinové porasty na vápnitom substráte (Tr1)
Existencia tohto biotopu je závislá na vyhovujúcej poľnohospodárskej činnosti, ktorá v území absentuje. Je ohrozený expanziou vysokých tráv a zarastaním kríkmi a drevinami. V území je na hranici priaznivého a nepriaznivého stavu.
6510 – Nížinné a podhorské kosné lúky (Lk1)
Ide najmä o degradačné fázy xerotermných biotopov. Pôvodné mezofilné porasty sú vzácne a je potrebné ich zachovať, na ostatných plochách obnoviť kľúčové biotopy. V území je v priaznivom stave.

Hodnotenie stavu druhov európskeho významu:
Poniklec slovenský (Pulsatilla slavica)
Poniklec prostredný (Pulsatilla subslavica)
Druhy sa vyskytujú roztrúsene v celom chránenom území, viazané sú na travinno-bylinné biotopy. V území majú optimálne podmienky a sú v dobrom stave zachovania.
1.6.4 Hodnotenie ďalších osobitných záujmov ochrany prírody a krajiny v území

Osobitný záujem ochrany prírody si zaslúžia niektoré druhy spoločenstiev PP Zlatá brázda, dokazujúce recentný koridor šírenia teplomilných druhov rastlín a živočíchov na styku Hornádskej kotliny a Levočských vrchov a postavenie travertínových lokalít v okolí Spišského Podhradia v ňom. V území PP Zlatá brázda sa nachádzajú aj biotopy druhov rastlín národného významu tarica horská Brymova (Alyssum montanum ssp. brymii), kavyľ pôvabný (Stipa pulcherrima), popolavec oranžový (Tephroseris aurantiaca), prilbica jedhojová (Aconitum anthora), hadomor purpurový (Scorzonera purpurea), biotopy druhov živočíchov národného významu jasoň chochlačkový (Parnassius mnemosyne), vidlochvost ovocný (Iphiclides podalirius), slimák žltkastý (Helix lutescens), májka obyčajná (Meloe proscarabeus), ropucha obyčajná (Bufo bufo), jašterica obyčajná (Lacerta agilis), slepúch lámavý (Anguis fragilis), užovka hladká (Coronella austriaca), kuna lesná (Martes martes), jež bledý (Erinaceus concolor), piskor obyčajný (Sorex araneus), bielozúbka bielobruchá (Crocidura leucodon), lasica obyčajná (Mustela nivalis), hranostaj čiernochvostý (Mustela erminea).
Z európsky významných druhov vtákov sa vyskytujú chrapkáč poľný (Crex crex), strakoš červenochrbtý (Lanius collurio), z druhov národného významu jastrab krahulec (Accipiter nisus), myšiak hôrny (Buteo buteo) a sokol myšiar (Falco tinnunculus), pŕhľaviar čiernohlavý (Saxicola torquata), hrdlička poľná (Streptopelia turtur), prepelica poľná (Coturnix coturnix) a jarabica poľná (Perdix perdix).
Územie PP Zlatá brázda je s ďalšími významnými druhmi rastlín ako kozinec dánsky (Astragalus danicus), kavyľ Ivanov (Stipa joannis), veternica lesná (Anemone sylvestris), orlíček obyčajný (Aquilegia vulgaris), astra spišská (Aster amelloides), plamienok rovný (Clematis recta), kruštík širokolistý (Epipactis helleborine), kručinka farbiarska poľná (Genista tinctoria ssp. campestris), horec krížatý (Gentiana cruciata), horček horký pravý (Gentianella amarella ssp. amarella), horček žltkastý karpatský (Gentiana lutescens ssp. carpatica), pahorec brvitý (Gentianopsis ciliata), margaréta panónska (Leucanthemum margaritae), ľan žltý (Linum flavum), ľan rakúsky (Linum austriacum), chlpánik vrcholíkatý (Pilosella cymosa), silenka donská Sillingerova (Silene donetzica ssp. sillingerii), tavoľník prostredný (Spiraea media), svíb južný (Swida australis), fialka skalná (Viola rupestris), silenka uškatá (Silene otites), zvonček karpatský (Campanula carpatica) významnou lokalitou teplomilnej vegetácie travertínových lokalít v okolí Spišského Podhradia.

1.7 Výsledky komplexného zisťovania stavu lesa

Lesné porasty a pozemky sa v území PP Zlatá brázda nenachádzajú. Kapitola sa preto nespracováva.

2 Socioekonomické pomery (využívanie územia a jeho okolia), pozitívne a negatívne faktory

Prírodná pamiatka Zlatá brázda slúži okrem dominantnej funkcie ochrany prírody danej zákonom č. 543/2002 Z. z. aj ďalším aktivitám. K najvýznamnejším patrí poľnohospodárstvo.
2.1 Historický kontext

2.1.1 Vývoj ochrany prírody

Územie bolo vyhlásené nariadením a uznesením plenárneho zasadnutia Okresného národného výboru v Spišskej Novej Vsi č. 83 zo dňa 15. 3. 1990 s účinnosťou od 1. 4. 1990. Územie má na základe vyhlášky Krajského úradu životného prostredia v Prešove č. 5/2004 z 14. 5. 2004, s účinnosťou od 15. 5. 2004, platný 4. stupeň ochrany.

2.1.2 Vývoj poľnohospodárstva

V území vždy dominovalo lúčne hospodárstvo a pasienkárstvo. Vzhľadom na izolovanosť lokality uprostred tradične oranej pôdy je predpoklad, že najmä pastva sa sústreďovala do jednej krátkej doby na konci vegetačného obdobia. Na historických snímkach dobre vidno, že pôvodná krajinná štruktúra lokality bola prakticky zachovaná dodnes, plocha travertínovej kopy nebola nikdy predmetom parcelácie, obhospodarovala sa ako súvislá plocha uprostred rozparcelovanej poľnohospodárskej krajiny, následkom čoho sa zachovali súvislé plochy trávnych porastov. Ide o plochy biotopov Kr7 Trnkové a lieskové kroviny, Lk1 Nížinné a podhorské kosné lúky, Tr1 Suchomilné travinno-bylinné a krovinové porasty na vápnitom substráte, ktoré patria k najcennejším častiam chráneného územia. Poľnohospodárska činnosť ustala v osemdesiatych rokoch minulého storočia. V území došlo v poslednej dobe k rozsiahlym výrubom drevín s odstránením drevnej hmoty a jednorazovej kosbe plôch s odstránením biomasy v rámci dohodnutých manažmentových opatrení.

Obr. 1: Chránené územie v súčasnosti a v 50-tych rokoch minulého storočia
2.1.3 Vývoj ťažby nerastných surovín

V území je malý povrchový kameňolom, v ktorom ťažba travertínu definitívne zanikla pred 2. svetovou vojnou.
2.2 Stručný opis aktuálneho stavu

2.2.1
Ochrana prírody

V súčasnosti je územie PP Zlatá brázda súčasťou európskej sústavy chránených území Natura 2000.
2.2.2
Poľnohospodárstvo

Celková výmera poľnohospodárskych pozemkov tvorí 100 % územia PP Zlatá brázda a tvoria ju trvalé trávne porasty. Všetky trvalé trávne porasty v území sú dlhodobo neobhospodarované, v posledných rokoch bol zo strany Správy NP Slovenský raj zabezpečený výrub drevín a pokosenie plochy s odstránením biomasy. Plochy sú majetkom Rímsko-katolíckej cirkvi, Biskupstva Spišské Podhradie. Územie je v užívaní HORTIP s. r. o., Studenec.
2.2.3
Rekreácia a šport 

Územie je z hľadiska rekreácie, športu a turistiky mimo záujmov zo strany obyvateľstva.

2.2.4
Poľovníctvo a rybárstvo
Územie PP leží v poľovnom revíri Granč-Petrovce. Hlavnou poľovnou zverou je jeleň lesný (Cervus elaphus) a srnec lesný (Capreolus capreolus), v menšej miere sa tu poľuje aj na sviňu divú (Sus scrofa). Z ďalších druhov poľovnej zveri, na ktorú je povolené poľovať, treba spomenúť vlka dravého (Canis lupus) a kunu lesnú (Martes martes). V území so štvrtým stupňom ochrany je v súvise s poľovníctvom zakázané v zmysle § 14 ods. 1 písm. i) zákona č. 543/2002 Z. z. organizovať spoločné poľovačky.
2.2.5
Ťažba nerastných surovín
Ťažba nerastných surovín sa v území nevykonáva a žiadna nová sa neplánuje.
2.3.
Návrh zásad a opatrení využívania územia a jeho okolia z hľadiska cieľov ochrany

Cieľom správneho obhospodarovania biotopov Natura 2000 je priviesť ich do tzv. priaznivého stavu alebo udržať ich v ňom. Za priaznivý stav biotopov sa považuje taký stav, keď

-
výmera biotopu je stabilná (prinajmenšom neklesá), prípadne sa zvyšuje,

-
stav jeho typických druhov je priaznivý (nezhoršuje sa), prípadne sa zlepšuje,

-
štruktúra a funkcie biotopu sú zachované.

K zabezpečeniu cieľov ochrany slúži diferenciácia územia na ekologicko-funkčné priestory. Ekologicko-funkčné priestory (ďalej len „EFP“) sú vymedzené na základe zoskupenia ekologicky príbuzných biotopov a ich rovnakého hospodárskeho a socioekonomického využívania. EFP je charakterizovaný homogenitou ekologických podmienok a jednotným funkčným zameraním z hľadiska cieľov ochrany prírody, pričom je v území priestorovo opakovateľnou jednotkou s podrobne určeným typom základnej starostlivosti. Vzhľadom na rovnaký spôsob starostlivosti o biotopy nie je územie prírodnej pamiatky Zlatá brázda členené na EFP.
Základom pre podrobnejšie určenie režimu starostlivosti o biotopy a druhy sú manažmentové modely (rámcové opatrenia starostlivosti):
Teplo a suchomilné travinno-bylinné porasty
6210 Suchomilné travinno-bylinné a krovinové porasty na vápnitom substráte (Tr1)

· Vyhovuje  extenzívna pastva oviec, kôz, na miernejších svahoch aj dobytka, v zaťažení 0,3 – 0,6 VDJ/ha v termíne od apríla (prípadne od konca apríla) do júna. Pastva má byť na lokalite rovnomerne rozložená. Ak bola lokalita v jarných mesiacoch pokosená, je vhodné jej dopásanie v lete a na jeseň.
· Košarovanie sa neodporúča.
· Kosenie v prípade xerotermnejších lokalít na strmších svahoch je možné realizovať len ako alternatívny manažment, ale pri miernej svahovitosti je kosenie vhodným spôsobom starostlivosti o uvedené typy biotopov. Optimálne je ručné kosenie alebo ľahkou mechanizáciou v termíne do 15. 6. Pre tieto typy biotopov vyhovuje kosenie raz ročne. Pokosenú biomasu je potrebné na lokalite nechať vyschnúť, aby sa zabezpečila distribúcia semien, a až následne z lokality odstrániť.
· V prípade výskytu porastov Calamagrostis epigeios je potrebné aj druhé kosenie v týchto častiach lokalít s cieľom eliminovať jeho porasty. 
· Odstraňovať náletové dreviny na lokalitách, ak pokrývajú viac ako 15 % lokality. Zásah sa realizuje v jesenných až zimných mesiacoch aj s následným odstránením biomasy.
· V prípade potreby odstraňovanie inváznych a nepôvodných invázne sa správajúcich druhov rastlín, spôsobom vhodným pre elimináciu daných druhov.
Mezofilné lúky

6510 Nížinné a podhorské kosné lúky (Lk1)

· Najvhodnejším manažmentom lokalít je kosenie, ktoré je optimálne realizovať v termíne po 15. 6. Pre biotop Lk1 vyhovuje kosenie 2-krát ročne. Pokosenú biomasu je potrebné nechať na lokalite vysušiť a až následne ju z lokality odstrániť. Vhodné je z hľadiska zachovania populácií hmyzu zabezpečovať kosbu na lokalite etapovite, tzn. postupne po častiach v priebehu niekoľkých týždňov.
· Lokality môžu byť aj dopásané po prvej kosbe, v prípade, že nebude zabezpečená druhá kosba počas daného roku. Zaťaženie je vhodné 0,3 – 0,6 VDJ/ha, pričom je potrebné zabezpečiť rovnomerné rozmiestnenie zvierat v rámci lokality.

· Je prípustné aj dodatočné prihnojovanie (najmä v prípade porastov, ktoré sa kosia 2-krát ročne) a to výlučne maštaľným hnojom, nie hnojovicou, raz za dva roky. Maximálne odporúčané množstvo dusíka je 50 kg na hektár.

· Odstraňovanie náletových drevín na lokalitách v jesenných až zimných mesiacoch aj s následným odstránením biomasy.
· Zabrániť prísevom, ich rozorávaniu a likvidácii výstavbou.
· V prípade dlhodobo opustených lokalít, kde sú expanzívne rozšírené niektoré druhy, je potrebné zabezpečiť asanačné opatrenia, ktoré zahŕňajú okrem odstránenia sukcesných drevín aj kosenie lokality v čase začínajúceho kvitnutia nežiaduceho druhu, aby sa zabezpečila jeho efektívnejšia eliminácia. Vhodné je aj opakované kosenie v priebehu roka, aby sa pravidelne odstraňovala biomasa a oslabovali sa jedince nežiaduceho druhu.
Pulsatilla slavica G. Reuss a Pulsatilla subslavica Futák ex Goliašová (poniklec slovenský a poniklec prostredný)

· V prípade lokalít s pokročilou sukcesiou (na krovinatých a trávnatých stráňach) je potrebné preriedenie krovín a sukcesných drevín tak, aby ostali na lokalite solitérne dreviny na 5 % plochy. Zásah je potrebné realizovať v jesennom až zimnom období.

· V prípade hromadenia stariny na lokalite je potrebné zabezpečiť kosenie lokality po odkvitnutí a vysemenení druhu (jún – júl) raz za 2 roky alebo zabezpečiť extenzívnu pastvu oviec alebo kôz v zaťažení 0,3 – 1,0 DJ/ha.
· Zabrániť ťažbe horninového podkladu v miestach výskytu druhu, úmyselnému zalesňovaniu lokality a vypaľovaniu porastov vo vegetačnom období.

Zásady využívania územia je možné zhrnúť nasledovne:

· udržiavanie drevinovej vegetácie na terajšej rozlohe,

· podpora tradičného obhospodarovanie (kosenie, extenzívna pastva),

· vytvoriť podmienky pre existenciu a vývoj pôvodných rastlinných spoločenstiev,
· odstraňovanie inváznych a nepôvodných invázne sa správajúcich druhov, ktoré sa v území objavia.
2 CIELE STAROSTLIVOSTI A OPATRENIA NA ICH DOSIAHNUTIE

2.1 Stanovenie dlhodobých cieľov starostlivosti v nadväznosti na ekologicko-funkčné priestory a zóny

Hlavným (dlhodobým) cieľom ochrany územia PP Zlatá brázda je: Dosiahnuť do roku 2027 zlepšenie stavu biotopu xerotermných travinných porastov a zachovanie súčasného stavu ostatných predmetov ochrany územia.
Hlavný cieľ bude realizovaný prostredníctvom:

· dôsledného dodržiavania cieľov a opatrení v území,

· zapojenia vlastníka a užívateľa pozemkov do ochrany územia prírodnej pamiatky, do aktivít zachovávajúcich prírodné hodnoty a zároveň prinášajúcich prosperitu miestnym obyvateľom, ako je obnova tradičných foriem hospodárenia.
2.2 Stanovenie operatívnych cieľov v nadväznosti na ekologicko-funkčné priestory a zóny

Vedľajší (operatívny) cieľ 1: Do roku 2027 zlepšiť stav biotopu európskeho významu Suchomilné travinno-bylinné a krovinové porasty na vápnitom podloží (6210) z kategórie B do kategórie A, zachovať stav druhov európskeho významu poniklec slovenský (Pulsatilla slavica) a poniklec prostredný (Pulsatilla subslavica) v kategórii A a stav biotopu európskeho významu Nížinné a podhorské kosné lúky (6510) v kategórii C.

Vedľajší (operatívny) cieľ 2: Zlepšiť poznanie stavu a nárokov biotopov a druhov, ktoré sú predmetom ochrany alebo  ďalších osobitných záujmov ochrany prírody a krajiny v území.
Stanovenie vedľajších cieľov zohľadňuje stav biotopov v území a potreby zmien v rámci biogeografického regiónu. Hodnotiace tabuľky sú uvedené v kap. 1.6.3.
2.3 Rámcové plánovanie a modely hospodárenia pre lesné biotopy

Lesné porasty a pozemky sa v území PP Zlatá brázda nenachádzajú. Kapitola sa preto nespracováva.

2.4 Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia

Tab. č. 5 

	Vedľajší (operatívny) cieľ 1: Do roku 2027 zlepšiť stav biotopu európskeho významu Suchomilné travinno-bylinné a krovinové porasty na vápnitom podloží (6210) z kategórie B do kategórie A, zachovať stav druhov európskeho významu poniklec slovenský (Pulsatilla slavica) a poniklec prostredný (Pulsatilla subslavica) v kategórii A a stav biotopu európskeho významu Nížinné a podhorské kosné lúky (6510) v kategórii C.

	Merateľný ukazovateľ plnenia: v roku 2047 zachovaný stav A druhov Pulsatilla slavica, Pulsatilla subslavica, zachovaný stav C pri biotope 6510 a dosiahnutý stav A pri biotope 6210 

	Opatre​nie 1.1
	Extenzívne poľnohospodárske využitie územia v súlade s rámcovými zásadami pre dané typy biotopov

	
	Merateľný indikátor plnenia: Udržanie biotopu xerotermných a mezofilných lúk v žiaducom stave bez známok intenzifikácie a prítomnosti inváznych a nepôvodných druhov, zachovaný stav A druhov Pulsatilla slavica, Pulsatilla subslavica, dosiahnuté zlepšenie stavu biotopu 6210 (Tr1) a minimálne zachovanie stavu C pri biotope 6510 (Lk1), resp. jeho zlepšenie do stavu B

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje

	1.1.1
	Redukcia náletových drevín a krov v súlade s rámcovými zásadami pre biotop Tr1 podľa potreby (s ponechaním zastúpenia krovín na 30 %), koncom vegetačnej sezóny (jeseň – začiatok zimy), spočíva v preriedení porastov krovín (bez ponechávania kompaktných hustých porastov), s následným odstránením biomasy mimo lokalitu
	Zabezpečené plochy s primeraným zastúpením (do 30 %), zlepšenie stavu biotopu Tr1 (do stavu A) a zachovanie stavu biotopu Lk1 a stavu druhov Pulsatilla slavica, Pulsatilla subslavica, fotodokumentácia
	2018 – 2047 v 3 – 5-ročných intervaloch podľa potreby
	Užívateľ pozemkov
	Užívateľ pozemkov

	1.1.2
	Podľa potreby kosenie 1x ročne, prípadne extenzívna pastva oviec alebo dobytka v území v súlade s rámcovými zásadami pre biotopy Tr1, Lk1 – v zaťažení 0,3 – 1,0 VDJ/ha, bez košarovania
	Zabezpečená starostlivosť – pokosenie alebo extenzívna pastva, nehromadiaca sa starina na lokalitách, zlepšenie stavu biotopu Tr1 (do stavu A) a zachovanie stavu biotopu Lk1 a stavu druhov, fotodokumentácia
	2018 – 2047 (podľa potreby)
	Užívateľ pozemkov
	Užívateľ pozemkov, Agroenvironmentálne platby z PRV – Ochrana biotopov poloprírodných a prírodných trávnych porastov

	Vedľajší (operatívny) cieľ 2: Zlepšiť poznanie stavu a nárokov biotopov a druhov, ktoré sú predmetom ochrany, alebo ďalších osobitných záujmov ochrany prírody a krajiny v území.

	Merateľný ukazovateľ plnenia: aktuálne údaje o stave predmetov ochrany vo vzťahu k realizovaným opatreniam

	Opatre​nie 2.1
	Monitoring a vyhodnocovanie stavu predmetov ochrany územia

	
	Merateľný indikátor plnenia: údaje o stave predmetov ochrany, lepšie spoznanie ekológie predmetov ochrany a posúdenie správnosti návrhu opatrení

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje

	2.1.1
	Monitoring biotopov, ktoré sú predmetom ochrany PP, na trvalých plochách
	Záznamy v KIMS, fotodokumentácia a správy z monitoringu ohľadom druhového zloženia a plochy výskytu biotopov
	2018 – 2047 (každoročne alebo každé 2 roky)
	ŠOP SR
	Rozpočet ŠOP SR

	2.1.2
	Monitoring druhov Pulsatilla slavica, Pulsatilla subslavica (sčítanie počtu na ploche, dlhodobo sledovaná plocha výskytu)
	Záznamy v KIMS, fotodokumentácia a správy z monitoringu ohľadom údajov o počte a ploche výskytu druhov
	2018 – 2047 (každoročne)
	ŠOP SR
	Rozpočet ŠOP SR

	2.1.3
	Hodnotenie stavu biotopov a druhov, ktoré sú predmetom ochrany PP, vo vzťahu k realizovaným opatreniam
	Zhodnotený stav predmetov ochrany, vzhľadom k realizovaným opatreniam
	2018 – 2047 (každé 2 roky)
	ŠOP SR
	Rozpočet ŠOP SR

	2.1.4
	Výskumné aktivity v území v spolupráci s vedeckými inštitúciami
	Zrealizované výskumy
	Trvalý (podľa potreby)
	ŠOP SR, výskumné inštitúcie
	Rozpočet ŠOP SR, iné zdroje


4
SPÔSOB VYHODNOCOVANIA PROGRAMU STAROSTLIVOSTI

Vyhodnocovanie programu starostlivosti a účinnosti vykonaných opatrení bude vykonávať Správa Národného parku Slovenský raj. Opatrenia budú rozpracované na jednotlivé roky a vyhodnocované v rámci plánu hlavných úloh správy národného parku. Zároveň sa bude viesť prehľad o plánovaných a reálne čerpaných finančných prostriedkoch. Ukazovateľom efektívnosti plnenia programu je sledovanie kapitoly 3 Ciele starostlivosti a opatrenia na ich dosiahnutie na základe nasledovnej tabuľky. Červenou sú vyznačené roky, kedy ba malo byť vyhodnocované naplnenie indikátora (čiastočné alebo úplné).

Tab. č. 6 Harmonogram aktivít a dosiahnutých výstupov
	Aktivita
	2018
	2019
	2020
	2021
	2022
	2023
	2024

6 PRÍLOHY

6.1
Mapa predmetov ochrany

6.2
Mapa identifikácie vlastnícko-užívateľských vzťahov

6.3
Mapa využitia územia

[image: image5.jpg]PP Zlata brazda
Mapa vyuzitia Gzemia
M 1:2 000

Legenda

[ ep ziata brazea

[ sposob starostiivosti - ob&asny vyrub drevin a krov, pastva prip. kosenie

0 30 60 120 180 240

N e— \cters

Vyhotovil: SOP SR, Sprava NP Slovensky raj, 2018 |





6.4
Mapa ekologicko-funkčných priestorov

6.5
Mapa zón
(Mapa sa nevypracováva, nakoľko územie nie je zónované a na celom území platí 4. stupeň ochrany.)
6.6
Mapa navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS)

Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000

